## Pravilnik o izmjenama i dopunama Pravilnika o uvjetima kojima moraju udovoljavati pravne osobe koje obavljaju promet sredstvima za zaštitu bilja na veliko i malo, te o načinu i postupku osposobljavanja zaposlenika koji čuvaju i izdaju sredstva za zaštitu bilja

### NN 146/2008 (17.12.2008.), Pravilnik o izmjenama i dopunama Pravilnika o uvjetima kojima moraju udovoljavati pravne osobe koje obavljaju promet sredstvima za zaštitu bilja na veliko i malo, te o načinu i postupku osposobljavanja zaposlenika koji čuvaju i izdaju sredstva za zaštitu bilja

MINISTAR POLJOPRIVREDE, RIBARSTVA I RURALNOG RAZVOJA

4035

Na temelju članka 5. stavka 6. Zakona o sredstvima za zaštitu bilja (»Narodne novine«, br. 70/05), ministar poljoprivrede, ribarstva i ruralnog razvoja, donosi

PRAVILNIK

O IZMJENAMA I DOPUNAMA PRAVILNIKA O UVJETIMA KOJIMA MORAJU UDOVOLJAVATI PRAVNE OSOBE KOJE OBAVLJAJU PROMET SREDSTVIMA ZA ZAŠTITU BILJA NA VELIKO I MALO, TE O NAČINU I POSTUPKU OSPOSOBLJAVANJA ZAPOSLENIKA KOJI ČUVAJU I IZDAJU SREDSTVA ZA ZAŠTITU BILJA

Članak 1.

U Pravilniku o uvjetima kojima moraju udovoljavati pravne osobe koje obavljaju promet sredstvima za zaštitu bilja na veliko i malo, te o načinu i postupku osposobljavanja zaposlenika koji čuvaju i izdaju sredstva za zaštitu bilja (»Narodne novine«, broj 40/96, 96/98, 155/04 i 8/06) u članku 2. stavak 1. i 2. mijenjaju se i glase:

»Pravna osoba koja obavlja promet sredstvima za zaštitu bilja mora imati u radnom odnosu s punim radnim vremenom zaposlenika, kao odgovornu osobu s najmanje završenim:

– preddiplomskim i diplomskim sveučilišnim studijem agronomske ili šumarske struke[[1]](#footnote-13251-1)

ili

– preddiplomskim sveučilišnim studijem agronomske ili šumarske struke

ili

– stručnim studijem agronomske ili šumarske struke[[2]](#footnote-13251-2).

Zaposlenik iz stavka 1. ovoga članka mora imati odslušano najmanje 90 sati modula iz zaštite bilja ili 9 ECTS bodova«.

Članak 2.

U članku 4. stavku 1. iza riječi: »zasebnu prostoriju odgovarajuće veličine za uskladištenje sredstava za zaštitu bilja«, brišu se riječi: »prostoriju za odgovarajuće veličine za uskladištenje sredstava za zaštitu bilja«.

Članak 3.

Članak 5. mijenja se i glasi:

»Hrana za životinje ne smije se čuvati u istoj prostoriji sa sredstvima za zaštitu bilja.

Sredstva za zaštitu bilja označena kao vrlo otrovna (T+) čuvaju se u odvojenom i zaključanom prostoru«.

Članak 4.

U članku 7. stavak 4. mijenja se i glasi:

»Ako se u poljoprivrednoj ljekarni prodaju i drugi proizvodi osim onih navedenih u stavku 2. ovoga članka, prodajni dio u kojem se prodaju sredstva za zaštitu bilja mora biti odvojen odgovarajućom stijenom, uz uvjet da veličina prodajnog dijela ne može biti manja od 8 m2, a svijetla visina (od završne obrade poda do završne obrade stropa) niža od 2,5 m«.

Članak 5.

U članku 8. stavku 2. riječi: »stočna hrana« zamjenjuje se riječima: »hrana za životinje«.

Članak 6.

Članak 11. mijenja se i glasi:

»Sredstva za zaštitu bilja označena kao vrlo otrovna (T+) ne smiju se držati i prodavati u poljoprivrednoj ljekarni.«

Članak 7.

Ovaj Pravilnik stupa na snagu danom objave u »Narodnim novinama«.

Klasa: 011-02/08-01/36
Urbroj: 525-02-08-1
Zagreb, 1. prosinca 2008.

Ministar poljoprivrede,
ribarstva i ruralnog razvoja
mr. sc. Božidar Pankretić, v. r.

[[1](#footnote-13251-1-backlink)] Prema Zakonu o akademskim i stručnim nazivima i akademskom stupnju (»Narodne novine«, br. 107/07) odgovara visokoj stručnoj spremi (VSS) do stupanja na snagu ovog Zakona.

[[2](#footnote-13251-2-backlink)] Prema Zakonu o akademskim i stručnim nazivima i akademskom stupnju (»Narodne novine«, br. 107/07) odgovara višoj stručnoj spremi (VŠS) do stupanja na snagu ovog Zakona.

Pravilnik, NN 146/2008-4035